KIRJALLINEN KYSYMYS E-1829/99 esittäjä(t): Anna Karamanou (PSE) neuvostolle. Tupakointi merkittävimpänä sairauksien aiheuttajana maailmassa ja Euroopan unionin politiikka.



Virallinen lehti nro 280 E , 03/10/2000 s. 0001 - 0002



KIRJALLINEN KYSYMYS E-1829/99 esittäjä(t): Anna Karamanou (PSE) neuvostolle (15. lokakuuta 1999) Aihe: Tupakointi merkittävimpänä sairauksien aiheuttajana maailmassa ja Euroopan unionin politiikka Sen lisäksi, että tupakointi aiheuttaa syöpää, kuolemaan johtavia sydäntauteja ja lukuisia muita sairauksia, Britannian lääkäriyhdistyksen 2175-vuotiaille tupakoijille tekemien tutkimusten mukaan sen katsotaan nyt myös aiheuttavan miesten seksuaalista kyvyttömyyttä. Vastaavasti Ateenan yliopiston lääketieteellisen tiedekunnan tutkimuksesta käy ilmi, että tiedekunnan opiskelijat jättävät huomioimatta tupakoinnin haitalliset vaikutukset, ja joka toinen opiskelija tupakoi säännöllisesti. Mainittakoon, että uusien tupakoitsijoiden määrä kasvaa yksin Kreikassa noin 50 000 henkilöllä vuosittain. Euroopan unionin tasolla tupakan haitoista tiedottamiseen vuosittain käytettävät varat ovat yhtä suuret kuin tupakanvalmistajien yhdessä ainoassa päivässä tuotteidensa mainontaan käyttämät varat. Kysyn Euroopan unionin neuvostolta, mihin toimiin se on ryhtynyt, minkä verran se on myöntänyt määrärahoja ja mitä politiikka se tukee tätä torjuttavissa olevaa merkittävintä sairauksien aiheuttajaa vastaan ja Euroopan kansalaisten, ja erityisesti nuorten terveyden suojelemiseksi? Vastaus (13. maaliskuuta 2000) Yhteisön toimet tällä alalla täydentävät jäsenvaltioiden toimia. Yhteisölle annetun toimivallan puitteissa tupakoinnin torjuntaa pidetään tärkeänä ja siihen kiinnitetään erityistä huomiota. Erilaiset syöväntorjuntatoimet ja viimeksi vuonna 1996 hyväksytty ja parhaillaan toteutettava syöväntorjunnan toimintasuunnitelma ovat vuodesta 1986 alkaen sisältäneet erityistoimia, joiden tavoitteena on tupakoinnin torjunta. Myös terveyden edistämistä, terveydestä tiedottamista, terveyskasvatusta ja -koulutusta koskeva yhteisön toimintaohjelma kohdistuu tupakan väärinkäyttöön. Tarkoituksena on, että kaikki terveysalan vertikaaliset ohjelmat sisällytettäisiin terveysalan puiteohjelmaan, jota koskeva ehdotus esitettäneen Euroopan parlamentille ja neuvostolle ensimmäisen vuosineljänneksen aikana. Lisäksi neuvosto on jo vuosina 1989 ja 1990 antanut komission ehdotuksesta tupakan merkitsemistä ja tervapitoisuutta koskevat direktiivit osana sisämarkkinoiden toimintaa. Direktiiveissä otetaan laaja-alaisesti huomioon edellä mainittu tavoite. Tämän lisäksi neuvostolle toimitettiin 7. tammikuuta 2000 ehdotus Euroopan parlamentin ja neuvoston direktiiviksi. Kyseistä direktiiviehdotusta, joka koskee tupakkatuotteiden valmistamista, esittämismuotoa ja myyntiä koskevien jäsenvaltioiden lakien, asetusten ja hallinnollisten määräysten lähentämistä, tarkastellaan parhaillaan. Neuvosto antoi 6. heinäkuuta 1998 yhdessä Euroopan parlamentin kanssa tupakkatuotteiden mainontaa ja niiden hyväksi tapahtuvaa sponsorointia koskevan direktiivin 98/43/EY, jonka on määrä tulla voimaan viimeistään 30. heinäkuuta 2001. Kyseisen direktiivin pitäisi vaikuttaa erityisesti nuoriin. Neuvosto perusti vuonna 1994 raakatupakka-alan markkinajärjestelyä koskevan asetuksen mukaisesti yhteisön tupakka-alan tutkimus- ja tiedotusrahaston, jonka varoista puolet varataan pääasiassa nuoriin kohdistuviin hankkeisiin, joiden tarkoituksena on tiedottaa tupakoinnin vaaroista. Lisäksi komission joulukuussa 1996 antaman tiedonannon pohjalta, joka koskee yhteisön nykyistä ja ehdotettua toimintaa tupakankulutuksen vähentämiseksi, sekä saatuaan komission neuvostolle ja Euroopan parlamentille osoittaman, syyskuulta 1999 olevan kertomuksen kansanterveyden suojelemisessa saavutetusta edistyksestä tupakankulutuksen haitallisten vaikutusten vähentämiseksi neuvosto antoi istunnossaan 18. marraskuuta 1999 tupakoinnin torjuntaa koskevat päätelmät ja kävi suuntaa antavan keskustelun, jossa käsiteltiin erityisesti sitä, miten nuoria suojellaan tupakoinnin haitallisilta vaikutuksilta, ja Euroopan unionin toimintaa kansainvälisissä yhteyksissä. Keskustelu oli avoin yleisölle. Euroopan yhteisön ulkopuolisten tahojen kanssa toteuttavien toimien osalta neuvosto teki 22. lokakuuta 1999 päätöksen, jolla komissio valtuutetaan aloittamaan yhteisön toimivaltaan kuuluvissa kysymyksissä Maailman terveysjärjestön puitteissa käytävät neuvottelut tupakoinnin torjuntaa koskevasta kansainvälisestä puitesopimuksesta ja siihen liittyvistä pöytäkirjoista.